Salakatselusta tuomittu juontaja Axl Smith asuu ulkomailla ulosottomiehen tavoittamattomissa.

Juontaja Axl Smith tuomittiin ehdolliseen vankeusrangaistukseen helmikuussa 2017. Atte Kajova

Itä- ja Keski-Uudenmaan ulosottoviraston toimittaman velallisen ulosottorekisteritodistuksen mukaan salakatselusta tuomitun juontaja Axl Smithin ulosottovelka on kasvanut viime vuoden elokuun jälkeen vajaalla 500 eurolla. Smithin ulosottovelka on tällä hetkellä reilut 26 000 euroa.

Summasta reilut 14 000 euroa on kolmelle salakatselun uhrille tuomittuja vahingonkorvauksia ja vajaat 12 000 euroa vakuutusyhtiön, perintäyhtiön ja oikeusrekisterikeskuksen saatavia.

Ulosottorekisteritodistuksen mukaan Smith on maksanut tuomitut vahingonkorvaukset kokonaan 18 salakatselun uhrille. Summa on yhteensä vajaat 110 000 euroa. Smithin Helsingin Etu-Töölössä sijainnut 36,5 neliön yksiö ulosmitattiin toukokuussa 2017.

Kolmelle salakatselun uhrille Smith on maksanut vajaat 10 000 euroa. Loppuja karhutaan Smithiltä ulosoton kautta, mikä on osoittautunut hankalaksi, koska Smith oleskelee tällä hetkellä ulkomailla, tiettävästi Lontoossa. Kaupparekisterin mukaan Smithillä on Suomessa osoite Vantaalla.

Maksukieltoa on turha lähettää ulkomaille

Ulosotto on kansallista toimintaa, sanoo johtava kihlakunnanvouti Rauno Niemenoja Itä- ja Keski-Uudenmaan ulosottovirastosta.

– Suomalaisten ulosottoviranomaisten toimivalta rajoittuu Suomen rajojen sisäpuolelle ja koskee vain Suomessa olevaa omaisuutta ja tuloa, Niemenoja sanoo.

Käytännössä tämä tarkoittaa sitä, että niin kauan kuin Smith oleskelee ulkomailla, eikä hänellä ole Suomessa omaisuutta tai tuloja, ei tuomittuja vahingonkorvauksia - tai muitakaan saatavia - saada perittyä häneltä ulosottoteitse.

– Suomalaisen ulosottomiehen koura ei ulotu ulkomaille. Se on velkojan asia selvittää, pystyykö velkaa perimään henkilön asuinmaassa, kihlakunnanvouti Anja Heinonen Itä- ja Keski-Uudenmaan ulosottovirastosta sanoo.

Heinosen mukaan ulosottovirasto voi antaa työnantajalle palkkaa koskevan maksukiellon, mutta se koskee vain suomalaisia työnantajia. Maksukieltoa on käytännössä turha lähettää ulkomaille.

– Ulkomaisella työnantajalla ei ole mitään velvollisuutta noudattaa sitä, Heinonen sanoo.

Helsingin käräjäoikeus tuomitsi Smithin vuoden ja kahden kuukauden ehdolliseen vankeusrangaistukseen 30 salakatselusta, neljästä kunnianloukkauksesta ja kahdesta yksityiselämää loukkaavasta tiedon levittämisestä helmikuussa 2017.